CELEX: 52021PC0147
Language: lv
Date: 2021-03-29
Title: Priekšlikums PADOMES ĪSTENOŠANAS LĒMUMS, ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 29.3.2021
            COM(2021) 147 final
            2021/0073(NLE)
            Priekšlikums
            PADOMES ĪSTENOŠANAS LĒMUMS, 
            ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu Padomes Direktīvā 2006/112/EK (2006. gada 28. novembris) par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu jebkurai dalībvalstij var atļaut piemērot īpašus pasākumus, ar kuriem atkāpjas no minētās direktīvas noteikumiem, nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Vēstulē, kas Komisijā reģistrēta 2020. gada 20. oktobrī, Malta pieprasīja atļauju palielināt robežvērtību esošajam pasākumam, ar ko atkāpjas no PVN direktīvas 287. panta, lai līdz 2024. gada 31. decembrim atbrīvotu no PVN tos nodokļa maksātājus, kuru gada apgrozījums nepārsniedz 30 000 EUR. Saistībā ar šo pieprasījumu Komisija pieprasīja papildu informāciju , kas tika sniegta vēstulē, kura Komisijā reģistrēta 2020. gada 9. novembrī.
            
            
               Saskaņā ar PVN direktīvas 395. panta 2. punktu Komisija 2020. gada 17. decembra vēstulē informēja pārējās dalībvalstis par Maltas pieprasījumu. Komisija 2020. gada 18. decembra vēstulē paziņoja Maltai, ka tās rīcībā ir visa informācija, kas nepieciešama pieprasījuma izvērtēšanai.
            
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, kas ietver iespēju atbrīvot no nodokļa tādus nodokļa maksātājus, kuru gada apgrozījums ir mazāks par konkrētu summu. Šis atbrīvojums nozīmē, ka nodokļa maksātājam par viņa veiktu preču piegādi un sniegtajiem pakalpojumiem nav jāiekasē PVN, kā rezultātā nodokļa maksātājs nevar atskaitīt priekšnodokli.
               
            
            
               Saskaņā ar PVN direktīvas 287. pantu konkrētas dalībvalstis, kas pievienojušās pēc 1978. gada 1. janvāra, var piemērot atbrīvojumu no nodokļa tādiem nodokļa maksātājiem, kuru gada apgrozījums nepārsniedz minētajā pantā norādīto summu ekvivalentu attiecīgās valsts valūtā pēc valūtas maiņas kursa, kas bija spēkā to pievienošanās dienā. Malta ieviesa euro no 2008. gada 1. janvāra. 
            
            
               Saskaņā ar PVN direktīvas 287. panta 13. punktu Malta var piemērot atbrīvojumu no PVN trīs nodokļa maksātāju kategorijām, nodokļa maksātājiem, kuru gada apgrozījums nepārsniedz: 37 000 EUR – ja saimnieciskā darbība galvenokārt ir preču piegāde; 24 300 EUR – ja saimnieciskā darbība galvenokārt ir tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi); un 14 600 EUR – pārējos gadījumos, proti, tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi).
            
            
               Kopš pievienošanās Malta ir izmantojusi šo noteikumu, lai atbalstītu mazos uzņēmumus un veicinātu jaunu uzņēmumu darbības sākšanu. Tas ir izrādījies lietderīgs vienkāršošanas pasākums, jo atceļ daudzas PVN saistības uzņēmumiem, kuru gada apgrozījums ir mazāks par konkrētu summu, tādējādi samazinot šo uzņēmumu darbības izmaksas. Tajā pašā laikā ietekme uz ieņēmumiem bija nenozīmīga. Maltas valdība ir apņēmusies turpināt piemērot pasākumus, lai vienkāršotu mazo uzņēmumu saistības atbilstīgi Eiropas Savienības mērķiem attiecībā uz mazajiem uzņēmumiem, kas noteikti Komisijas paziņojumā “Vispirms domāt par mazākajiem” – “Eiropas Mazās uzņēmējdarbības akts”
                  2
               .
            
            
               Šajā nolūkā ar Īstenošanas lēmumu (ES) 2018/279 (2018. gada 20. februāris) Maltai tika atļauts palielināt šo robežvērtību kategorijai ar viszemāko apgrozījumu, proti, 14 600 EUR, līdz 20 000 EUR. Ar Padomes Īstenošanas lēmumu (ES) 2020/1662
                  3
                (2020. gada 3. novembris) Maltai tika atļauts pagarināt šā pasākuma piemērošanu līdz 2024. gada 31. decembrim. 
            
            
               Pēc īpašā pasākuma pieņemšanas un transponēšanas
                  4
                valsts tiesību aktos 2018. gada 1. jūlijā vairāk nekā 1262 mazie uzņēmumi guva labumu no paaugstinātas gada apgrozījuma robežvērtības, kas paredzēta šai konkrētajai MVU vienkāršošanas režīma kategorijai.
            
            
               
                  Palielinot robežvērtību līdz 30 000 EUR nodokļa maksātājiem, kuru saimnieciskā darbība galvenokārt ir tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi), vai tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi), tiek uzskatīts, ka pasākums ievērojami samazinās administratīvo slogu uzņēmumiem, kas ir tiesīgi saņemt atbalstu, un jo īpaši mikrouzņēmumiem, atbrīvojot tos no PVN saistībām saskaņā ar parasto PVN režīmu, piemēram, no PVN uzskaites vai PVN deklarāciju iesniegšanas. 
               
            
            
               Īpašais pasākums ir būtiski samazinājis administratīvo slogu un izmaksas ievērojamam skaitam iepriekš minēto Maltas mazo uzņēmumu. Turklāt īpašā pasākuma piemērošana ir ļāvusi Maltai piešķirt vairāk resursu cīņai pret krāpšanu PVN jomā un pašreizējās PVN sistēmas izpildes uzlabošanai.
            
            
               Atkāpes pasākums, ar ko vienkāršo mazo uzņēmēju pienākumus, atbilst Eiropas Savienības noteiktajiem mērķiem attiecībā uz mazajiem uzņēmumiem.
            
            
               
                  Tādēļ ir lietderīgi atļaut Maltai piemērot atkāpes pasākumu līdz 2024. gada 31. decembrim. 
               
            
            
               •Atbilstība spēkā esošajiem noteikumiem konkrētajā politikas jomā
            
            
               
                  Atkāpes pasākums ir saskaņā ar Direktīvas (ES) 2020/285
                     5
                  , ar kuru groza PVN direktīvas 281.–294. pantu par īpašo režīmu mazajiem uzņēmumiem, pamatdomu, kas izrietēja no rīcības plāna PVN jomā
                     6
                  , un tā mērķis ir izveidot modernu un vienkāršotu režīmu šiem uzņēmumiem. Proti, jaunās direktīvas mērķis ir samazināt PVN saistību izpildes izmaksas un konkurences izkropļojumus gan valstī, gan ES līmenī, mazināt robežvērtības negatīvo ietekmi un atvieglot uzņēmumiem saistību izpildi un nodokļu administrācijai – uzraudzības veikšanu.
               
            
         
         
            
               
                  Turklāt 30 000 EUR robežvērtība ir atbilstīga Direktīvai (ES) 2020/285, jo saskaņā ar to dalībvalstis var noteikt gada apgrozījuma robežvērtību atbrīvojumam no PVN, kura nepārsniedz 85 000 EUR (vai līdzvērtīgu summu valsts valūtā).
               
               
                  Citām dalībvalstīm ir piešķirtas līdzīgas atkāpes ar mērķi atbrīvot no PVN nodokļa tos nodokļa maksātājus, kuru gada apgrozījums ir mazāks par noteiktu robežvērtību, kā tas paredzēts PVN direktīvas 285. un 287. pantā. Nīderlandei
                     7
                   noteiktā robežvērtība ir 25 000 EUR, Itālijai
                     8
                   – 30 000 EUR, Luksemburgai
                     9
                   – 35 000 EUR, Latvijai
                     10
                  , Polijai
                     11
                   un Igaunijai
                     12
                   noteiktā robežvērtība ir 40 000 EUR, Horvātijai
                     13
                   – 45 000 EUR un Lietuvai
                     14
                   – 55 000 EUR, Ungārijai
                     15
                   – 48 000 EUR, Slovēnijai
                     16
                   – 50 000 EUR un Rumānijai
                     17
                   – 88 500 EUR.
               
               
                  Kā jau minēts, atkāpēm no PVN direktīvas vienmēr vajadzētu būt ar noteiktu beigu termiņu, lai varētu novērtēt to ietekmi. Maltas pieprasītā atkāpes pasākuma termiņa noteikšana līdz 2024. gada 31. decembrim ir saskaņā ar Direktīvas (ES) 2020/285 par vienkāršākiem PVN noteikumiem maziem un vidējiem uzņēmumiem piemērošanu no 2025. gada 1. janvāra. 
               
               
                  Tādējādi ierosinātais pasākums atbilst spēkā esošajiem PVN direktīvas noteikumiem.
               
            
            
               •Atbilstība pārējiem Savienības politikas virzieniem
            
            
               
                  Komisija savās gada darba programmās pastāvīgi ir uzsvērusi vajadzību pēc vienkāršākiem noteikumiem mazajiem uzņēmumiem. Šajā sakarā Komisijas 2020. gada darba programmā
                     18
                   ir minēta “īpaša MVU stratēģija, kas atvieglos mazo un vidējo uzņēmumu darbību, tās izvēršanu un paplašināšanos”. Ciktāl tas attiecas uz fiskālajiem noteikumiem, atkāpes pasākums atbilst šādiem mērķiem. Pasākums jo īpaši atbilst Komisijas 2017. gada darba programmai
                     19
                  , kura īpaši pievēršas PVN un kurā norādīts, ka mazajiem uzņēmumiem ir liels PVN saistību izpildes administratīvais slogs un ka tehniski jauninājumi rada jaunas problēmas efektīvai nodokļu iekasēšanai, un kurā ir uzsvērta nepieciešamība vienkāršot PVN mazajiem uzņēmumiem.
               
               
                  Tāpat pasākums ir saskaņā ar 2015. gada vienotā tirgus stratēģiju
                     20
                  , kurā Komisija ir paredzējusi palīdzēt maziem un vidējiem uzņēmumiem augt, cita starpā, samazinot administratīvo slogu, kas tiem liedz pilnībā izmantot vienotā tirgus priekšrocības. Tas atbilst arī pamatdomai Komisijas 2013. gada paziņojumā “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā”
                     21
                  , kurā uzsvērta nepieciešamība vienkāršot tiesību aktus nodokļu jomā mazajiem uzņēmumiem.
               
               
                  Visbeidzot, šis pasākums ir saskaņā ar ES politiku attiecībā uz maziem un vidējiem uzņēmumiem, kas izklāstīta 2016. gada paziņojumā par jaunuzņēmumiem
                     22
                   un 2008. gada paziņojumā “Vispirms domāt par mazākajiem” – “Eiropas Mazās uzņēmējdarbības akts”
                     23
                  , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un vienkāršot spēkā esošo regulējumu.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, priekšlikums ir Eiropas Savienības ekskluzīvā kompetencē. Tādēļ subsidiaritātes principu nepiemēro.
               
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi, proti, vienkāršot nodokļu iekasēšanu attiecībā uz mazajiem nodokļa maksātājiem un nodokļu administrācijai.
            
            
               •Juridiskā instrumenta izvēle
            
            
               
                  Ierosinātais instruments ir Padomes īstenošanas lēmums.
               
               
                  Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST IZVĒRTĒJUMU, APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               •Apspriešanās ar ieinteresētajām personām
            
            
               
                  Apspriešanās ar ieinteresētajām personām netika veikta. Šā priekšlikuma pamatā ir Maltas pieprasījums, un tas attiecas tikai uz šo konkrēto dalībvalsti.
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs.
               
            
            
               •Ietekmes novērtējums
            
            
               
                  Padomes īstenošanas lēmuma priekšlikuma mērķis ir palielināt pašreizējo atbrīvojuma robežvērtību no 20 000 EUR līdz 30 000 EUR. Robežvērtības palielināšana ir vienkāršošanas pasākums, ar ko atceļ daudzus ar PVN saistītus pienākumus uzņēmumiem, kuru darbības gada apgrozījums nepārsniedz 30 000 EUR. Tam būs potenciāli pozitīva ietekme uz administratīvā sloga samazināšanu virknei nodokļa maksātāju un, attiecīgi, arī nodokļu administrācijai.
               
               
                  Saskaņā ar 2019. gada datiem to potenciālo nodokļu maksātāju skaits, kurus šis pieaugums ietekmēs, ir 1764 pakalpojumi ar augstu pievienoto vērtību (zemi sākotnējie ieguldījumi) un 237 pakalpojumi ar zemu pievienoto vērtību (augsti sākotnējie ieguldījumi).
               
               
                  Maltas iestādes ziņoja, ka to tirgotāju skaits, kuri patlaban izmanto MVU režīmu un atbrīvojumu, ir 34 585, un, palielinot robežvērtību, šis skaits potenciāli varētu pieaugt līdz 36 586 nodokļa maksātājiem.
               
               
                  To MVU režīma potenciālo lietotāju procentuālā daļa, kas piemēro robežvērtību 30 000 EUR apmērā, salīdzinājumā ar kopējo nodokļu maksātāju skaitu Maltā būtu 34 %.
               
               
                  Pamatojoties uz vienkāršotu apgrozījuma deklarāciju saskaņā ar MVU režīmu 2019. gadā, kopējais aplēstais PVN, kas aprēķināts pēc standarta likmes un uzskatāms par neiekasētu (jo tas bija zem 20 000 EUR robežvērtības), ir aptuveni 11,4 miljoni EUR, kas ir 1,2 % no iekasēto PVN ieņēmumu kopsummas Maltā 2019. gadā (944,7 miljoni EUR), kā norādīts pieejamajos oficiālajos datos.
               
               
                  Palielinot šo robežvērtību līdz 30 000 EUR gan tādu pakalpojumu sniegšanai, kuriem ir zema pievienotā vērtība (augsti sākotnējie ieguldījumi), gan tādu pakalpojumu sniegšanai, kuriem ir augsta pievienotā vērtība (zemi sākotnējie ieguldījumi), neiekasētais PVN potenciāli palielināsies par aptuveni 3,3 miljoniem EUR, ko varētu novērtēt kā pieaugumu 0,35 % apmērā. 
               
               
                  Personām, kuru apliekamais apgrozījums nepārsniedz minēto robežvērtību, nebūs jāreģistrējas, lai tās varētu identificēt PVN nolūkā, un tādējādi pasākuma rezultātā samazināsies to administratīvais slogs, jo tām nebūs jāveic PVN uzskaite vai jāiesniedz PVN deklarācijas. Turklāt nodokļu iestādēm samazināsies darba slogs. Tam būs iespējama pozitīva ietekme uz administratīvā sloga samazināšanu nodokļa maksātājiem, kas pašlaik reģistrēti kā PVN maksātāji Maltā, un pēc tam – nodokļu administrācijai. 
               
            
            
               Uz Maltas budžetu PVN ieņēmumu izteiksmē tam nav būtiskas ietekmes. 
            
            
               •Pamattiesības
            
            
               
                  Šim priekšlikumam nav ietekmes uz pamattiesību aizsardzību.
               
            
            
               4.IETEKME UZ BUDŽETU
            
            
               Priekšlikums neskar ES budžetu, jo Malta veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu.
            
            
               2021/0073 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
         
         
            
               ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu 
                  24
                un jo īpaši tās 395. panta 1. punkta pirmo daļu, 
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 287. panta 13. punktu Malta var atbrīvot no pievienotās vērtības nodokļa (PVN) trīs nodokļu maksātāju kategorijas, kuru gada apgrozījums nepārsniedz: – 37 000 EUR, ja saimnieciskā darbība galvenokārt ir preču piegāde; – 24 300 EUR, ja saimnieciskā darbība galvenokārt ir tādu pakalpojumu sniegšana, kuriem ir zema pievienotā vērtība (augsti sākotnējie ieguldījumi);  un 14 600 EUR – pārējos gadījumos, proti, tādu pakalpojumu sniegšana, kuriem ir augsta pievienotā vērtība (zemi sākotnējie ieguldījumi).
            
            
               (2)Ar Padomes Īstenošanas lēmumu (ES) 2018/279
                  25
                Maltai ir atļauts līdz 2024. gada 31. decembrim piemērot īpašu pasākumu, atkāpjoties no Direktīvas 2006/112/EK 287. panta, lai atbrīvotu no PVN tos nodokļa maksātājus, kuru saimnieciskā darbība galvenokārt ir tādu pakalpojumu sniegšana, kam ir augsta pievienotā vērtība (zemi sākotnējie ieguldījumi), un kuru gada apgrozījums nepārsniedz 20 000 EUR. 
            
            
               (3)Ar vēstuli, kas Komisijā reģistrēta 2020. gada 20. oktobrī, Malta pieprasīja atļauju līdz 2024. gada 31. decembrim piemērot pasākumu, ar kuru atkāpjas no Direktīvas 2006/112/EK 287. panta, ļaujot Maltai atbrīvot no PVN tos nodokļa maksātājus, kuru saimnieciskā darbība galvenokārt ir tādu pakalpojumu sniegšana, kam ir zema pievienotā vērtība (augsti sākotnējie ieguldījumi) vai pakalpojumu sniegšana, kam ir augsta pievienotā vērtība (zemi sākotnējie ieguldījumi), un kuru gada apgrozījums nepārsniedz 30 000 EUR (“atkāpes pasākums”). Saistībā ar šo pieprasījumu Komisija pieprasīja papildu informāciju , kas tika sniegta vēstulē, kura Komisijā reģistrēta 2020. gada 9. novembrī.
            
            
               (4)Saskaņā ar Direktīvas 2006/112/EK 395. panta 2. punkta otro daļu Komisija 2020. gada 17. decembra vēstulē nosūtīja Maltas pieprasījumu pārējām dalībvalstīm. Komisija 2020. gada 18. decembra vēstulē paziņoja Maltai, ka tās rīcībā ir visa informācija, kas nepieciešama pieprasījuma izvērtēšanai.
            
            
               (5)Ņemot vērā to, ka ir sagaidāms, ka palielinātā robežvērtība samazinās ar PVN saistītos pienākumus un tādējādi arī administratīvo slogu, kā arī saistību izpildes izmaksas mazajiem uzņēmumiem, un nodokļu iestādēm vienkāršos PVN iekasēšanu, un, ka ietekme uz Maltas galapatēriņa posmā iekasētajiem PVN ieņēmumiem ir niecīga, būtu jāatļauj Maltai piemērot šo atkāpes pasākumu.
            
            
               (6)Atkāpes pasākumam nav ietekmes uz Savienības pašu resursiem, ko veido PVN, jo Malta veiks kompensācijas aprēķinu saskaņā ar Padomes Regulas (EEK, Euratom) Nr. 1553/89
                  26
                6. pantu.
            
            
               (7)Atļauja piemērot atkāpi būtu jāpiešķir uz noteiktu termiņu. Termiņam vajadzētu būt pietiekami garam, lai varētu novērtēt robežvērtības efektivitāti un piemērotību. Turklāt Direktīvas 2006/112/EK 287. pants no 2025. gada 1. janvāra ir svītrots ar Padomes Direktīvu (ES) 2020/285
                  27
               , kurā paredzēti vienkāršāki PVN noteikumi mazajiem uzņēmumiem. Tādēļ ir lietderīgi atļaut Maltai piemērot atkāpes pasākumu līdz 2024. gada 31. decembrim.
            
            
               (8)Tāpēc Īstenošanas lēmums (ES) 2018/279 būtu jāatceļ,
            
            
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 287. panta 13. punkta, Maltai tiek atļauts atbrīvot no PVN nodokļa maksātājus, kuru saimnieciskā darbība galvenokārt ir tādu pakalpojumu sniegšana, kam ir zema pievienotā vērtība (augsti sākotnējie ieguldījumi) vai pakalpojumu sniegšana, kam ir augsta pievienotā vērtība (zemi sākotnējie ieguldījumi), un kuru gada apgrozījums nepārsniedz 30 000 EUR.
            
            
               2. pants
            
            
               Īstenošanas lēmumu (ES) 2018/279 atceļ. 
            
         
         
            
               3. pants
            
            
               Šo lēmumu piemēro līdz 2024. gada 31. decembrim.
            
            
            
               4. pants
            
            
               Šis lēmums ir adresēts Maltas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act”, Briselē, 25.6.2008., COM(2008) 394.
               
               
                  
                     (3)
                  
                        Padomes Īstenošanas lēmums (ES) 2020/1662 (2020. gada 3. novembris), ar kuru groza Īstenošanas lēmumu (ES) 2018/279, ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 374, 10.11.2020.,6.–7. lpp.).
               
               
                  
                     (4)
                  
                        Padomes Īstenošanas lēmums (ES) 2018/279 (2018. gada 20. februāris), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 54, 24.2.2018., 14.–15. lpp.).
               
               
                  
                     (5)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).
               
               
                  
                     (6)
                  
                        Komisijas paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā “Ceļā uz vienotu ES PVN zonu – laiks pieņemt lēmumu” (COM(2016) 148 final).
               
               
                  
                     (7)
                  
                        Padomes Īstenošanas lēmums (ES) 2018/1904 (2018. gada 4. decembris), ar ko Nīderlandei atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 310, 6.12.2018., 25. lpp.).
               
               
                  
                     (8)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj turpināt piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11.–12. lpp.).
               
               
                  
                     (9)
                  
                        Padomes Īstenošanas lēmums (ES) 2019/2210 (2019. gada 19. decembris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 332, 23.12.2019., 155. lpp.).
               
               
                  
                     (10)
                  
                        Padomes Īstenošanas lēmums (ES) 2017/2408 (2017. gada 18. decembris), ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 342, 21.12.2017., 8. lpp.).
               
               
                  
                     (11)
                  
                        Padomes Īstenošanas lēmums (ES) 2018/1919 (2018. gada 4. decembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 311, 7.12.2018., 32. lpp.).
               
               
                  
                     (12)
                  
                        Padomes Īstenošanas lēmums (ES) 2021/358 (2021. gada 22. februāris), ar kuru groza Īstenošanas lēmumu (ES) 2017/563, ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 69, 26.2.2020.,4. lpp.).
               
               
                  
                     (13)
                  
                        Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 250, 28.9.2017., 71. lpp.).
               
               
                  
                     (14)
                  
                        Padomes Īstenošanas lēmums (ES) 2021/86 (2021. gada 22. janvāris), ar ko Lietuvas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 30, 28.1.2021., 2–3. lpp.). 
               
               
                  
                     (15)
                  
                        Padomes Īstenošanas lēmums (ES) 2018/1490 (2018. gada 2. oktobris), ar ko Ungārijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 252, 8.10.2018., 38. lpp.).
               
               
                  
                     (16)
                  
                        Padomes Īstenošanas lēmums (ES) 2018/1700 (2018. gada 6. novembris), ar kuru groza Īstenošanas lēmumu 2013/54/ES, ar ko Slovēnijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 285, 13.11.2018., 78. lpp.).
               
               
                  
                     (17)
                  
                        Padomes Īstenošanas lēmums (ES) 2020/1260 (2020. gada 4. septembris), ar kuru groza Īstenošanas lēmumu (ES) 2017/1855, ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 296, 10.9.2020.,1.–3. lpp.). 
               
               
                  
                     (18)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas 2020. gada darba programma – Eiropas Savienība, kas tiecas uz augstākiem mērķiem (COM(2020) 37 final).
               
               
                  
                     (19)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Komisijas 2017. gada darba programma (COM(2016) 710 final).
               
               
                  
                     (20)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotā tirgus pilnīgošana – plašākas iespējas cilvēkiem un uzņēmējdarbībai” (COM(2015) 550 final).
               
               
                  
                     (21)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Rīcības plāns uzņēmējdarbības jomā 2020. gadam – Uzņēmējdarbības gara atdzīvināšana Eiropā” (COM(2012) 795 final).
               
               
                  
                     (22)
                  
                        Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai – Eiropas topošie līderi... jaunuzņēmumu un augošo uzņēmumu atbalsta iniciatīva (COM(2016) 733 final).
               
               
                  
                     (23)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” Eiropas Mazās uzņēmējdarbības akts “Small Business Act” (COM(2008) 394 galīgā redakcija).
               
               
                  
                     (24)
                  
                        OV L 347, 11.12.2006., 1. lpp.
               
               
                  
                     (25)
                  
                        Padomes Īstenošanas lēmums (ES) 2018/279 (2018. gada 20. februāris), ar ko Maltai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 54, 24.2.2018., 14. lpp.).
               
               
                  
                     (26)
                  
                        Padomes Regula (EEK, Euratom) 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).
               
               
                  
                     (27)
                  
                        Padomes Direktīva (ES) 2020/285 (2020. gada 18. februāris), ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem un Regulu (ES) Nr. 904/2010 groza attiecībā uz administratīvu sadarbību un informācijas apmaiņu nolūkā uzraudzīt mazajiem uzņēmumiem paredzētā īpašā režīma pareizu piemērošanu (OV L 62, 2.3.2020., 13. lpp.).